Knap 100 marsvin svømmede onsdag i havet ved Skagen.

Alle fugleinteresserede ved det – interesserer man sig for fugle, er Skagen bestemt ikke noget dumt sted at opholde sig. Albatrossen, skrigeørnen og høgeuglen er blot nogle af de arter, der gennem de seneste år er blevet spottet på Grenen. Onsdag var det dog i vandet, der var aktivitet. Her talte de såkaldte birdere ikke færre end 99 marsvin ud for nordkysten. 68 ved Nordstrand og 31 ved Grenen – og det er en ny rekord i området. - Det var helt vildt. Vi skulle egentlig se på fugle, og så opdagede vi dem, siger ornitolog Rolf Christensen fra Grenen Fuglestation, som var sammen med en gruppe fuglekiggere fra hele landet. Det er først og fremmest fordi, der var vindstille, at det lykkedes at tælle de mange marsvin – og så gætter Rolf Christensen på, at marsvinene lige nu trækker mod bælterne for at yngle. Normalt spotter Rolf Christensen og de andre fuglekiggere mellem to og fire marsvin om dagen. - I går er en dag, man husker. Vi fik en stor oplevelse, siger han og påpeger, at der i princippet kan have været dobbelt så mange marsvin under vandet. Nu er blæsten dog tilbage i Skagen, og så skal man lede længe efter marsvinene, som figurerer som små prikker flere kilometer ude i vandet. - I dag har vi ikke set en eneste på grund af bølgerne, siger Rolf Christensen.